ΓΡΑΠΤΗ ΕΡΩΤΗΣΗ E-1135/97 υποβολή: Ben Fayot (PSE) προς την Επιτροπή (24 Μαρτίου 1997)

Θέμα: Αποθέσεις πυρηνικών αποβλήτων

Ο ONDRAF του Βελγίου (Εθνικός Οργανισμός Ραδιενεργών Αποβλήτων και Εμπλουτισμένων Σχάσιμων Υλικών) μελετά τοποθεσίες για απόθεση πυρηνικών αποβλήτων ασθενώς ραδιενεργών που προέρχονται ως επί το πλείστον από βελγικούς πυρηνικούς αντιδραστήρες.

Μία από τις εξεταζόμενες τοποθεσίες αφορά το χωριό Bovigny, 6 χιλιόμετρα από τα σύνορα με το Λουξεμβούργο στις Βελγικές Αρδένες.

Σύμφωνα με το άρθρο 37 της Συνθήκης ΕΥΡΑΤΟΜ, τα κράτη μέλη πρέπει να παρέχουν πληροφορίες στην Επιτροπή σχετικά με τις προβλεπόμενες εγκαταστάσεις.

Η τελευταία συμβουλεύεται στη συνέχεια ομάδα εμπειρογνωμόνων προκειμένου να γνωμοδοτήσει για τις επιπτώσεις που θα μπορούσαν να έχουν οι εγκαταστάσεις στα γειτονικά κράτη μέλη, γνωμοδότηση που δημοσιεύεται στη συνέχεια στην Επίσημη Εφημερίδα ως μη δεσμευτική γνωμοδότηση της Επιτροπής.

Από νομική άποψη το ενδιαφερόμενο κράτος μέλος μπορεί να μη λάβει υπόψη τη γνωμοδότηση αυτή έστω και αν είναι δύσκολο να την αγνοήσει.

Θα επιθυμούσα να ρωτήσω την Επιτροπή εάν της έχουν ήδη διαβιβασθεί πληροφορίες εκ μέρους της βελγικής κυβέρνησης όσον αφορά την τοποθεσία του Bovigny.

Γενικότερα, θα επιθυμούσα να μάθω εάν η Επιτροπή προτίθεται, στο πλαίσιο της Διακυβερνητικής Διάσκεψης, να ζητήσει μια ενίσχυση των διατάξεων της Συνθήκης ΕΥΡΑΤΟΜ που θα επιτρέψουν μια πολύ σημαντικότερη κοινοτική συνεννόηση στην περίπτωση όπου κράτη μέλη τοποθετούν πυρηνικές εγκαταστάσεις πολύ κοντά στα σύνορα με άλλα κράτη μέλη.

Απάντηση της κ.Bjerregaard εξ ονόματος της Επιτροπής (6 Μαΐου 1997)

Τα γενικά δεδομένα που παρέχονται στην Επιτροπή για να εκφέρει γνώμη, σύμφωνα με τους όρους του άρθρου 37 της Συνθήκης Ευρατόμ, φθάνουν στην Επιτροπή, στις συνήθεις περιπτώσεις, όταν η κατασκευή του σχετικού έργου βρίσκεται σε προχωρημένο στάδιο. Με τον τρόπο αυτό υπάρχει η δυνατότητα να λαμβάνεται υπόψη κάθε τροποποίηση που έχει εισαχθεί κατά τη φάση της κατασκευής. Κατά συνέπεια, η Επιτροπή δεν έχει λάβει πληροφορίες, βάσει του άρθρου 37, σχετικά με οποιοδήποτε έργο στο Bobigny και δεν θεωρεί ότι θα έπρεπε να έχει λάβει στο παρόν στάδιο. Ωστόσο το Ευρωπαϊκό Δικαστήριο επιβεβαίωσε ((Απόφαση της 22ας Δεκεμβρίου 1988, υπόθεση 187/87 )) ότι δεν μπορεί να εκδοθεί άδεια για απόρριψη ραδιενεργών αποβλήτων από κράτος μέλος πριν εκφέρει γνώμη η Επιτροπή και χωρίς να ληφθεί αυτή υπόψη.

Οι ειδικές νομικές υποχρεώσεις των κρατών μελών στην αρχική φάση προγραμματισμού ορισμένων έργων καθορίζονται στην οδηγία 85/337/ΕΟΚ για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον ((Οδηγία της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (ΕΕ L 175, 5.7.1985). )) η οποία θεσπίζει διαδικασίες διαβούλευσης τόσο με το ενδιαφερόμενο κράτος μέλος όσο και, όπου ενδείκνυται, με τα γειτονικά κράτη μέλη, πριν τη χορήγηση άδειας κατασκευής. Η εν λόγω οδηγία έχει τροποποιηθεί με την οδηγία 97/11/ΕΚ ((ΕΕ L 73, 15.3.1997. )) ώστε να περιληφθούν στην κατηγορία των εγκαταστάσεων για τις οποίες οι διαδικασίες αυτές είναι υποχρεωτικές οι εγκαταστάσεις οι οποίες έχουν σχεδιαστεί (α) μόνο για την τελική διάθεση ραδιενεργών αποβλήτων ή (β) για την αποθήκευση (η οποία έχει προγραμματιστεί για περισσότερα από 10 χρόνια) ραδιενεργών αποβλήτων σε διαφορετική τοποθεσία από την τοποθεσία παραγωγής. Υπό το φως των ανωτέρω, δεν προβλέπεται πρόταση για αυστηρότερες υποχρεώσεις σε σχέση με την Συνθήκη Ευρατόμ.